FTREIT กวาดรายได้ Q1/66 ทะลุ 900 ล้าน แจกปันผล 0.1870 บ./หน่วย
FTREIT อวดผลการดำเนินงานไตรมาส 1/66 (ต.ค.-ธ.ค.65) กวาดรายได้ 932.2 ลบ. กำไรจากการลงทุนสุทธิ 635.7 ลบ. จ่ายปันผล 0.1870 บาทต่อหน่วย พร้อมทุ่มเงิน 2,000-3,500 ลบ. เข้าลงทุนพื้นที่เช่าใหม่ราว 1.5 แสนตารางเมตร ดันพอร์ตฯ ขยับเป็น 2.3 ล้านตารางเมตร
FTREIT อวดผลการดำเนินงานไตรมาส 1/66 (ต.ค.-ธ.ค.65) กวาดรายได้ 932.2 ลบ. กำไรจากการลงทุนสุทธิ 635.7 ลบ. จ่ายปันผล 0.1870 บาทต่อหน่วย พร้อมทุ่มเงิน 2,000-3,500 ลบ. เข้าลงทุนพื้นที่เช่าใหม่ราว 1.5 แสนตารางเมตร ดันพอร์ตฯ ขยับเป็น 2.3 ล้านตารางเมตร
3 ก.พ. 2566

นายธนะรัชต์ บุญญะโกศล กรรมการผู้จัดการ บริษัท เฟรเซอร์ส พร็อพเพอร์ตี้ อินดัสเทรียล รีท แมนเนจเม้นท์ (ประเทศไทย) จำกัด หรือ FIRM ในฐานะผู้จัดการกองทรัสต์ของทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส พร็อพเพอร์ตี้ หรือ FTREIT เปิดเผยถึงผลการดำเนินงานของ FTREIT ไตรมาส 1 ปีงบประมาณ 2566 (ตุลาคม – ธันวาคม 2565) มีรายได้รวมอยู่ที่ 932.2 ล้านบาท เพิ่มขึ้น 26.4 ล้านบาท หรือ 3% เมื่อเทียบกับช่วงเดียวกันของปีก่อน และมีกำไรจากการลงทุนสุทธิจำนวน 635.7 ล้านบาท ปัจจัยหลักมาจากพื้นที่เช่าเพิ่มขึ้นจากการลงทุนเมื่อปีก่อนหน้า และมีอัตราการเช่าเฉลี่ย (Average Occupancy Rate) เพิ่มขึ้นจากไตรมาสก่อนอยู่ที่ 85.6% ทำให้กองทรัสต์ประกาศจ่ายเงินปันผลประจำไตรมาสที่ 1/2566 ในอัตรา 0.1870 บาทต่อหน่วยทรัสต์ โดยมีกำหนดจ่ายในวันที่ 2 มีนาคม 2566
“ที่ผ่านมา FIRM สามารถบริหารจัดการกองทรัสต์ FTREIT ได้อย่างมีประสิทธิภาพ โดยสร้างการเติบโตได้อย่างมั่นคงและต่อเนื่อง อีกทั้งยังได้รับอานิสงส์จากปัจจัยทางเศรษฐกิจที่เอื้อต่อการรักษาการเติบโต ไม่ว่าจะเป็นมาตรการฟื้นฟูเศรษฐกิจและการสนับสนุนภาคการท่องเที่ยว ซึ่งเป็นแรงหนุนสำคัญที่ทำให้เศรษฐกิจไทยฟื้นตัว ประกอบกับนักลงทุนต่างชาติทยอยกลับเข้ามาลงทุนในประเทศไทย รวมถึงนโยบายส่งเสริมการลงทุนของรัฐบาลในโครงการเมกะโปรเจกต์ต่างๆ ที่คืบหน้ามากขึ้น โดยเฉพาะในส่วนของโครงสร้างพื้นฐานด้านการคมนาคมขนส่ง ช่วยสร้างความเชื่อมั่นให้กับนักลงทุนมากยิ่งขึ้น และสนับสนุนให้ประเทศมีความพร้อมในการรองรับโอกาสการย้ายหรือขยายฐานการผลิตจากนักลงทุนต่างชาติได้เป็นอย่างดี” นายธนะรัชต์กล่าว 
สำหรับทิศทางเศรษฐกิจไทยปี 2566 คาดว่าจะปรับตัวไปในทิศทางที่ดี ทั้งภาคการท่องเที่ยวที่กลับมาเดินหน้าเต็มกำลัง ในส่วนของภาครัฐและเอกชนมีการขยายการลงทุนเพิ่มขึ้น รวมถึงได้รับแรงส่งจากการอุปโภคบริโภคที่มีการจับจ่ายใช้สอยมากขึ้นพร้อมทั้งมีมาตรการกระตุ้นเศรษฐกิจจากภาครัฐ ซึ่งล้วนสนับสนุนให้ความต้องการเช่าพื้นที่โรงงานและคลังสินค้าเพิ่มสูงขึ้น
“ในปีนี้บริษัทฯ เตรียมแผนการลงทุนประมาณ 2,000 – 3,500 ล้านบาทสำหรับลงทุนในพื้นที่เช่าใหม่กว่า 1.5 แสนตารางเมตร โดยจะขยายพอร์ตโฟลิโอของกองทรัสต์ให้เติบโตเป็น 2.3 ล้านตารางเมตร เพิ่มขึ้นจากปี 2565 ซึ่งอยู่ที่ 2.13 ล้านตารางเมตร เน้นเข้าลงทุนในทรัพย์สินคุณภาพสูงจากกลุ่มบริษัท เฟรเซอร์ส พร็อพเพอร์ตี้ (ประเทศไทย) และบุคคลนอกกลุ่มที่มีพื้นที่ตั้งอยู่บนทำเลยุทธศาสตร์ด้านการขนส่งและเป็นเป้าหมายของภาคอุตสาหกรรม มีศักภาพและการเติบโตที่ดี พร้อมกับให้ความสำคัญในการประเมินปัจจัยความเสี่ยงและความท้าทายต่างๆ รอบด้าน เพื่อสร้างรายได้ของ FTREIT ให้เติบโตอย่างต่อเนื่องและมั่นคง ด้วยการเป็นกองทรัสต์อุตสาหกรรมที่มีขนาดพื้นที่ให้เช่าที่ใหญ่ที่สุดในไทย ควบคู่ไปกับการสร้างผลตอบแทนที่ดีและยั่งยืนให้กับผู้ถือหน่วยทรัสต์ของ FTREIT” นายธนะรัชต์ กล่าว